Ha van a koronavírus-járvány által kitermelt celebritás Magyarországon, akkor Müller Cecília mellett egyértelműen Győrfi Pált, a mentőszolgálat szóvivőjét kell megemlítenünk, aki eddig ismert volt, a járvány miatt viszont az egészen fiatal korosztályban is futótűzként kezdett terjedni a neve, köszönhetően leginkább annak, hogy a vele készült figyelemfelhívó szpotok gyakorlatilag elárasztották a Youtube-reklámokat.

Ráadásul Győrfi fia a Tiktokon, a 18 év alattiak egyik kedvenc közösségi felületén szokta posztolni a kifejezetten fiatalos felhívásokat. Legutóbb például a Bee Gees Stayin Alive című számának koronavírusos, kézmosós átiratát adták elő, hogy így is felhívják a figyelmet arra, hogy mindenki maradjon otthon.

Győrfi korábban a nép szavát meghallva elkészítette a saját figyelemfelhívó videójának rendrakásra optimalizált változatát is, az internetezők nagy örömére.

A Bee Gees paródia március végén kezdett el keringeni az interneten, hogy mostanra olyan népszerű legyen, hogy Magyarországra is elért.